# **Prihlasovanie žiakov na predmetové olympiády a postupové súťaže v šk. roku 2021/2022**

S cieľom zjednodušiť a zefektívniť prácu organizátorov jednotlivých kôl POPS a vzhľadom na možnosti, ktoré nám už čiastočne odskúšaný online svet prináša, by sme radi zmenili a zmodernizovali prihlasovanie žiakov na predmetové olympiády a postupové súťaže („OPOPS“), ktoré v školskom roku 2021/22 bude prebiehať **výlučne elektronicky.**

## Základné informácie

* Elektronicky sa bude prihlasovať v tomto šk. roku od okresného kola každej súťaže.
* Prihlasovať žiakov bude **učiteľ daného predmetu** (bude mať na to oprávnenie).
* Elektronicky sa bude prihlasovať na každú POPS **bez ohľadu na spôsob realizácie**, teda či sa súťaž bude realizovať prezenčne alebo dištančne.

## Spôsob:

* prostredníctvom platformy EduPage (všetky školy)
* školy, ktoré nepoužívajú EduPage, získajú zadarmo základnú verziu EduPage s modulom súťaží (je potrebné napísať na: sutaze@asc.sk, obratom školy dostanú inštrukcie ako postupovať)

## Prínos:

* nebudú potrebné papierové prihlášky
* všetky potrebné údaje o žiakoch prihlásených na dané kolo a súťaž získa organizátor OK a KK z administračného systému EduPage vo forme excel tabuľky
* organizátor si veľmi rýchlo skontroluje, koľko a ktorých žiakov má na danú súťaž prihlásených (možnosť v dostatočnom časovom predstihu kontaktovať školy)
* ak sa súťaž uskutoční online – priamo v administračnom systéme sa vytvorí **výsledková listina** konkrétneho kola a súťaže, ktorú je možné z administračného systému stiahnuť a vytlačiť.
* ak sa súťaž uskutoční prezenčne – priamo v administračnom systéme sa do predvytvorenej výsledkovej listiny (s menami prihlásených súťažiacich) konkrétneho kola a súťaže v danom okrese budú zapisovať dosiahnuté body jednotlivých súťažiacich (aj v rôznych častiach súťaže – test, ústna časť, praktická časť a pod.), čo následne zoradí súťažiacich do správneho poradia vo VL, ktorú bude možné z administračného systému stiahnuť a vytlačiť.
* VL budú automaticky prístupné pre konkrétnu školu, ktorá na súťaž vyslala svojho žiaka.
* Víťazi, resp. postupujúci žiaci budú môcť byť učiteľom prihlásení na vyššie (krajské, celoštátne) kolo súťaže priamo jedným klikom z výsledkovej listiny nižšieho kola.
* V budúcnosti bude dokonca možné priamo z administračného systému vytlačiť pre víťazov diplomy.

# Súhlas dotknutej osoby

* Súčasťou elektronickej prihlášky bude aj **informovaný súhlas** rodiča/zákonného zástupcu žiaka (do 16. roku veku žiaka), alebo súhlas žiaka (nad 16. rok veku žiaka) so spracovaním osobných údajov dotknutej osoby a zhotovovaním obrazových a zvukových záznamom za účelom propagácie podujatia.
* Súhlas udelí rodič/žiak prostredníctvom svojej **EduPage aplikácie**
* V prípade škôl, ktoré nepoužívajú EduPage, bude získavanie tohto súhlasu zložitejšie. Budú 2 možnosti
	+ 1. bude možné dať na mail rodiča vytvoriť konto, po stiahnutí aplikácie a prihlásení sa rodič jednoducho odklikne súhlas s použitím osobných údajov.
	+ 2. možnosť je podobná ako s papierovými prihláškami - rodič vytlačí dokument s informovaným súhlasom, podpíše súhlas a škola nahrá sken dokumentu s podpisom do systému.
* V prípade, že **súhlas udelený nebude**, žiak bude môcť danú súťaž absolvovať, no v systéme bude evidovaný iba pod číslom bez možnosti figurovať na VL, či bez možnosti získať diplom.
* Tento súhlas je udeľovaný **organizátorovi daného kola predmetovej olympiády** – je preto nutné špecifikovať, kto je v danom kraji a okrese organizátorom okresného či krajského kola. Súčasťou elektronického prihlasovania musí byť teda zoznam všetkých tretích strán – teda organizátorov OK a KK.

# Súčinnosť s OÚ – informácie o organizátoroch OK a KK

* Pracovník OÚ zodpovedný za poverovanie tretích strán organizáciou OK alebo KK (školy, CVČ a pod.) získa prístupové údaje ( tie prídu na **mailové adresy pracovníkov OÚ)** do administračného systému online súťaží, kde do pripraveného prostredia vpíše **názov a adresu organizátorov OPOPS v jeho kraji** – zvlášť pre každú súťaž a kolo.
* Termín sumarizácie údajov o organizátoroch OK a KK bude **cca 19. október 2021** – potom je nutné urýchlene spustiť prihlasovanie (prvé okresné kolo sa uskutoční 12.11. – OK OSJL)
* Pri **zmene organizátora** v priebehu roka je možné zmeniť údaje v systéme priebežne a ono sa to bude aktualizovať